For et år siden var 14-årige Magnus Bjerg Jensens liv anderledes, end det er i dag. For et år siden havde han et BMI (Body Mass Index), der placerede ham i kategorien som svært overvægtig. Derfor besluttede han i samråd med sine forældre at deltage i Brønderslev Kommunes nye tiltag – overvægtsklinikken. - Jeg synes, at det var træls, at jeg blev drillet med min vægt, siger Magnus Bjerg Jensen. - De havde lavet sådan et nyt tilbud, hvor man kunne komme ned på overvægtsklinikken og være med i et forløb der. Og det takkede vi ja til, siger Magnus Bjerg Jensens mor, Mette Bjerg. Én ud af 58 børn På overvægtsklinikken bliver børnene målt og vejet, når de kommer. Samtidig bliver der lavet en behandlingsplan med op til 22 punkter med vaner, der kan være gode at ændre for familierne. Magnus Bjerg Jensen er bare én ud af 58 børn, der lige nu er en del af forløbet på overvægtsklinikken, og lige over halvdelen af børnene har sænket deres BMI-tal og forøget deres muskelmasse. - Vi synes, at det er gået rigtig godt. Vi er rigtig glade for, at nu er der knap 60 familier i Brønderslev Kommune, som arbejder med at lave sunde vaner i deres hverdag, siger sundhedsplejerske i Brønderslev Kommune, Dorte Hejslet. Lavt selvværd Udover overvægt døjer mange af de børn, der kommer på overvægtsklinikken med lavt selvværd, mobning og oplever, at de har en lav livskvalitet. - Mange af de parametre de ændrer sig, mens de går hos os. Det kan der være mange grunde til, men vi følger op på dem og stiller spørgsmål om de her ting, når de starter og følger op på dem hvert halve år, og så kan vi se, at de ofte flytter sig i positiv retning, siger Dorte Hejslet. Inden Magnus Bjerg Jensen startede på overvægtsklinikken, blev han mobbet af ældre elever med hans vægt. Nu er hans fedtprocent faldet fra 33 til 26 procent, og selvtilliden er kommet tilbage. - Det betyder, at jeg kan lave nogle flere ting, og at jeg tør at stille mig op og sige: Her står jeg, siger Magnus Bjerg Jensen. - Jeg er rigtig glad, fortsætter Magnus Bjerg Jensen. Efter et år i overvægtsklinikken er Magnus Bjerg Jensens BMI-tal faldet fra 27,5 til 26,3 og hans muskelmasse er øget med ni kilo. - Min målsætning er nok, at jeg vil have en smule mere fedt af, og så vil jeg bare nyde livet, siger Magnus Bjerg Jensen. Tilbuddet fra Brønderslev Kommune gælder alle børn i skolealderen.
I Brønderslev Kommune har man startet en overvægtsklinik, der skal hjælpe overvægtige skolebørn af med de overflødige kilo. Indtil videre har det skabt positive resultater for en række børn og unge.